На основу члана13. Закона о подстицајима у пољопривреди и руралном развоју ('' Службени гласник Републике Србије '' бр. 10/13, 142/14,103/15 и 101/16), члана 52. Закона о локалној самоуправи (''Службени гласник РС '' број129/07, 83/14-др. Закони 101/16-др. Закон) и члана 62. Статута општине Александровац ('' Службени лист'' општине Александровац број 7/08, 1/12, 13/12, 3/13, 11/16 и 4/17), Одлуке о буџету општине Александровац за 2018.годину ( '' Службени лист општине Александровац'' број 11/2017), сагласности Министарства пољопривреде, шумарства и водопривреде број 320-00-2099/2018/09 од 28. марта 2018.године и Програма мера подршке за спровођење пољопривредне политике и политике руралног развоја општине Александровац за 2018.годину, број 020-112/2018-01 (''Службени лист општине Александровац'' број 5/18),

начелник општинске управе општине Александровац доноси,

**ПРАВИЛНИК О ДОДЕЛИ БЕСПОВРАТНИХ СРЕДСТАВА**

**за подизање нових или обнављање постојећих (крчење и подизање),**

**вишегодишњих засада воћа у 2018.години на територији општине Александровац**

**Опште одредбе**

**Члан 1.**

 Правилником о додели бесповратних средстава за подизање нових или обнављање постојећих (крчење и подизање), вишегодишњих засада воћа у 2018.години на територији општине Александровац (у даљем тексту: Правилник) прописују се намена бесповратних средстава, корисници, обавезна документација, поступак додељивања бесповратних средстава, поступање с непотпуним пријавама, критеријуми за доделу средстава, обавезе корисника средстава и друга питања значајна за реализацију дела мере 101 из Програма мера подршке за спровођење пољопривредне политике и политике руралног развоја за општину Александровац: Инвестиције у физичку имовину пољопривредних газдинстава – подизање нових или обнављање постојећих (крчење и подизање), вишегодишњих засада воћа.

Програм из става 1. овог члана усвојила је Скупштина општине Александровац, на 14 седници одржаној 30. марта 2018.године, а Комисија за подстицање развоја пољопривреде општине Александровац задужена је за његову реализацију.

**Висина и начин доделе бесповратних средстава**

**Члан 2**.

Укупан износ бесповратних средстава који се додељује по Правилнику и по Конкурсу износи до 5.000.000,00 динара. Опредељени износ бесповратних средстава за подизање засада шљиве је 3.000 000,00динара, јабуке 1.000 000,00динара и крушке 1.000 000,00динара.

Средства из става 1. овог члана додељиваће се путем Конкурса који се објављује у ''Службеном листу Општине Александровац'', на интернет страници званичног сајта општине Александровац [www.aleksandrovac.rs](http://www.aleksandrovac.rs), огласној табли општинске управе општине Александровац (у даљем тексту: Конкурс), у месним заједницама и преко медија.

Конкурс је отворен до утрошка средстава а најкасније до 5.11.2018. године. Захтеви за доделу бесповратних средстава за подизање нових или обнављање постојећих (крчење и подизање) вишегодишњих засада воћака, подносе у току године са почетком од 14. маја 2018.године до 5.новембра 2018.године. Документација поднета на Конкурс не враћа се. Средства за подршку инвестиција према Правилнику и по Конкурсу додељују се бесповратно.

Бесповратна средства за подршку инвестиција по овом конкурсу утврђују се у износу до 70%, максимално до 80,00 динара по комаду саднице. Приликом обрачуна узима се вредност инвестиције без пореза на додату вредност (ПДВ). Максималан износ бесповратних средстава по једној пријави износи до 120.000,00 динара.

**Намена за које се могу користити бесповратна средства**

**Члан 3.**

 Бесповратна средства која се додељују по овом Конкурсу намењена су за подизање нових или обнављање постојећих (крчење и подизање) вишегодишњих засада воћака на територији општине Александровац у 2018. години. Подносилац пријаве може поднети само једну пријаву и то за саднице које нису купљене пре 1. 9. 2018.године. Захтев се подноси од 14. маја до 5.новембра 2018. године.

Бесповратна средства, која се додељују из Програма, не могу се користити за:

• саднице купљене пре 1. 9. 2018.године

• порезе, укључујући и порез на додату вредност;

• трошкове увоза, царине, шпедиције;

• плаћање путем компензације и цесије;

• промет између повезаних лица;

• новчане, финансијске казне и трошкове парничног поступка;

• трошкове банкарске провизије;

• трошкове превоза;

• доприносе у натури.

 **Право учешћа на конкурсу**

**Члан 4.**

Право на коришћење бесповратних средстава имају физичка лица носиоци регистрованог комерцијалног породичног пољопривредног газдинства са активним статусом, предузетници и правна лице уписана и регистрована у националном регистру пољопривредних газдинстава у складу са Законом о пољопривреди и руралном развоју, са територије општине Александровац и производњом на територији општине Александровац.

**Услови за учешће на конкурсу**

**Члан 5.**

Услови за учешће на Конкурсу су следећи:

1. Подносилац пријаве треба да има регистровано пољопривредно газдинство уписано у Регистар пољопривредних газдинстава, са активним статусом;

2. Подносилац пријаве мора бити са територије општине Александровац и производњом на територији општине Александровац;

3. За предузетника и правно лице: регистровано пољопривредно газдинство мора бити уписано у Регистар пољопривредних газдинстава и налазити се у активном статусу, мора бити регистровано у Агенцији за привредне регистре и бавити се делатношћу за коју конкурише. Задруге морају имати најмање пет задругара чланова задруге који су у складу са Правилником уписани у Регистар пољопривредних газдинстава и налазе се у активном статусу;

 4. Подносилац пријаве за инвестицију за коју подноси захтев не може да користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја.

5. Подносилац захтева мора да има измирене пореске обавезе и доспеле јавне дажбине према локалној самоуправи;

6. Плаћање путем компензације и цесије неће бити признато.

**Услови у погледу површине производног засада**

**Члан 6.**

Прихватљиви корисници који имају право на бесповратна средства за подизање нових или обнављање постојећих (крчење и подизање) вишегодишњих засада воћака су РПГ која на крају инвестиције имају најмање 0,3 а највише 100ha под засадом воћа за које су поднели захтев.

Право на подстицаје остварују се за један или више подигнутих производних засада.

Производни засад може да се налази на једној или више катастарских парцела, али катастарске парцеле морају да се налазе једна поред друге и да чине једну целину.

**Услови у погледу броја посађених садница**

**Члан 7.**

Производни засад са савременом технологијом гајења мора да испуњава одговарајуће услове у погледу густине садње (броја посађених садница) за сваку воћну врсту, који су дати у Прилогу – Табела густине садње производног засада, који је одштампан уз овај Правилник и чини његов саставни део.

 **Услови у погледу времена подизања засада**

 **Члан 8.**

Право на подстицаје остварују се под условом да је нови производни засад подигнут:

1. У четвртом кварталу, текуће календарске године закључно са 30. 11. 2018.године.

**Подстицаји за набавку садница воћака**

**Члан 9.**

Подстицаји за набавку садница воћака, обухватају подршку подизању нових производних засада са савременом технологијом гајења воћака, кроз накнаду прихватљивих трошкова набавке садница воћака.

Прихватљиви трошкови набавке садница воћака одобравају се као накнада дела трошкова, купљених, плаћених и посађених садница, у одговарајућем процентуалном износу, без урачунтог пореза на додату вредност.

Прихватљиви трошкови из става 1. овог члана односе се на набавку стандардних и стандардних СА садница ( у даљем тексту: стандардне саднице) или сертификованих садница воћака, које су набављене од правног лица, односно предузетника уписаних у Регистар произвођача садног материјала, у складу са Законом којим се уређује садни материјал воћака, које су посађене у одговарајућој густини садње по хектару.

 **Потребна документација**

 **Члан 10.**

1. Читко попуњен образац пријаве који чини саставни део Конкурса. Образац 1;

2. Фотокопија личне карте или очитана чипована лична карта за носиоца РПГ, односно овлашћеног лица у правном лицу;

3. Фотокопија картице наменског текућег рачуна;

4. Предрачун који мора да гласи на име подносиоца захтева на коме је јасно исказана основна цена коштања, ПДВ и укупна цена плаћања трошкова.

5. Ако издавалац рачуна није у систему ПДВ-а, тај податак мора да буде јасно наведен на предрачуну;

6. Потврда о активном статусу регистрованог пољопривредног газдинства за 2018.годину коју издаје Управа за трезор;

7. Извод из Регистра пољопривредних газдинстава са биљном структуром и катастарским парцелама за 2018. годину, коју издаје Управа за трезор;

8. Потписана и оверена изјава да за предметну инвестицију не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја,Образац 2;

9. Уверење о измиреним пореским обавезама и доспелим јавним дажбинама издато од стране надлежног органа јединице локалне самоуправе, не старије од 3 месеца;

10.Инвестициона сагласност, односно одобрење Министарства пољопривреде, шумарства и водопривреде за подизање вишегодишњих засада на закупљеном пољопривредном земљишту у државној својини;

11.Уговор о закупу, односно коришћењу, ако је производни засад подигнут на закупљеном земљишту или земљишту за које је склопљен уговор о коришћењу оверен код надлежног органа;

12. Сва потребна документа морају да гласе на подносиоца захтева и прилажу се у оригиналу или као оверена копија;

13.Документа издата на страном језику морају да буду преведена на српски језик код овлашћеног судског тумача;

14.Јединствена царинска исправа за увозне саднице.

15.Копија плана и извод из катастра непокретности (са подацима о власништву, теретима и ограничењима) препис листа непокретности, односно препис поседовног листа, за све катастарске парцеле које су предмет захтева.

Додатна обавезна документација за правна лица:

1. Извод из Агенције за привредне регистре не старији од три месеца од дана подношења захтева;

2. Фотокопија потврде о пореском идентификационом броју;

3. Отворен посебан наменски подрачун код Управе за трезор или поднет захтев за исти;

Потребна документа могу се предати у оригиналу или као оверене фотокопије.

**Одлучивање о додели бесповратних средстава**

**Члан 11.**

 Поднете пријаве разматра и предлаже расподелу и коришћење подстицајних средстава за инвестиције у физичка средства пољопривредних газдинстава - подизање нових или обнављање постојећих (крчење и подизање), вишегодишњих засада воћа у 2018.години на територији општине Александровац, Комисија за подстицање развоја пољопривреде општине Александровац (даље Комисија) коју образује начелник општинске управе. Комисија прво врши административну контролу ради утврђивања да ли је захтев потпун, поднет на време и да ли су услови за одобравање захтева испуњени, а потом излази на терени и проверава стање парцеле (да ли је извршена адекватна припрема земљишта за садњу).

Корисник који има неуредну и непотпуну документацију обавештава се да у року од пет дана допуни и исправи исту, у противном пријава се неће разматрати.

Рангирање, се одређује по редоследу подношења захтева, односно предност добија онај са ранијим датумом подношења потпуног захтева. У случају када је поднет мањи број захтева, који испуњавају услове и који су прихватљиви, од расположивих средстава за подршку, ранг листа неће бити креирана.

Комисија има обавезу да најмање једном месечно разматра пријаве, ради непосредни увид на терену, којим се проверавају подаци из захтева и о томе сачини записник на основу критеријума утврђених Правилником. Комисија задржава право да од подносиоца пријаве затражи додатне информације и документацију у вези с поднетом документацијoм, које су неопходне за одлучивање.

Чланови комисије врше контролу реализације по поднетој пријави из Конкурса, излазе на терен и о томе сачине записник. У случају да корисник није испунио обавезе, тј. није припремио земљиште за садњу пријава се неће разматрати.

Реализацију одобрених подстицајних средстава по доношењу Решења о додели бесповратних средстава вршиће Одељење за финансије и локално економски развој.

Резултати Конкурса биће објављени на званичном сајту општине Александровац : www.aleksandrovac.rs. Одлуком о додели средстава утврдиће се појединачни износи средстава по подносиоцу пријаве ком су одобрена средства (у даљем тексту: Корисник средстава), а подносиоцима пријаве којима средства нису одобрена навешће се разлози одбијања.

 Коначну одлуку о додели средстава доноси начелник општинске управе општине Александровац, на основу предлога Комисије. Одлука је коначна и против ње се не може изјавити жалба, нити се може водити управни спор. Бесповратна средства додељиваће се по пристиглим пријавама, све до утрошка средстава опредељених Конкурсом.

**Критеријуми за доделу бесповратних средстава**

**Члан 12.**

Комисија даје предлог за доделу бесповратних средстава на основу поднете комплетне и исправне документације, провере стања на терену и редоследа подношења исте.

**Поступање с непотпуним пријавама**

**Члан 13.**

Комисија неће разматрати пријаве:

* непотпуне пријаве;
* поднете од лица која немају право да учествују на Конкурсу;
* од лица која нису извршила адекватну припрему земљишта за садњу;
* које су поднете након истека рока који је прописан Конкурсом.

**Исплата бесповратних средстава**

**Члан 15.**

Бесповратна средства исплаћују се након контроле извршене од стране овлашћеног лица Општине Александровац. Бесповратна средства ће се исплаћивати у складу с приливом средстава у буџет Општине Александровац.

**Обавезе корисника средстава**

**Члан 16.**

Корисник је дужан да по извршеној реализацији пројекта достави рачун најкасније до 7.децемба 2018.године. Уз рачун прилаже се фискални исечак, односно оверена потврда о преносу средстава, односно оверен извод из банке.

 Ако издавалац рачуна није у систему ПДВ-а, тај податак мора да буде јасно наведен на рачуну.

Потврда банке о преносу средстава или извод (оверени од стране банке) у сличају када је плаћање извршено безготовинско;

Корисник бесповратних средстава по конкурсу дужан је да:

Сву документацију која је у вези са инвестицијом, чува најмање пет година од дана исплате подстицаја. Корисник бесповратних средстава по Конкурсу за кога се утврди да није поступао у складу са одредбама тог конкурса, корисник бесповратних средстава који је онемогућио контролу од стране Општине Александровац, достављањем нетачних података, дужан је да врати примљени износ бесповратних средстава с припадајућом законском затезном каматом која се обрачунава од дана исплате бесповратних средстава до дана враћања средстава. Корисник нема право да најмање седам година отуђи подигнуте засаде.

**Праћење извршавања обавеза из Конкурса**

**Члан 17.**

 Административну контролу, односно испуњеност обавеза из Конкурса утврђује Комисија. Комисија ће спровести контролу свих пројектних активности. Корисник средстава је том приликом у обавези да члановима Комисије стави на увид сва документа која су у вези са реализацијом пројекта и омогући контролу парцеле са засађеним садницама.У колико се у поступку контроле посумња у постојање било каквих неправилности у вези са набавком садница и другим пројектним активностима, Комисија ће предложити начелнику општинске управе општине Александровац да о томе обавести Министарство унутрашњих послова и друге надлежне органе. Стање на терену проверава се и током пет (5) година након преноса средстава, а спроводи је овлашћено лице Општине Александровац.

**Завршне одредбе**

**Члан 18.**

 Правилник ступа на снагу оног дана када га потпише начелник Општинске управе општине Александровац.

 НАЧЕЛНИК ОПШТИНСКЕ УПРАВЕ

 Број: 320-14/2018-06 од 7. маја 2018. године

 Обрадила Начелник

 Радица Џамић Старинац,дипл.инж Иван Новаковић, дипл.прав

 П Р И Л О Г

**ТАБЕЛА ГУСТИНЕ САДЊЕ ПРОИЗВОДНОГ ЗАСАДА**

|  |  |  |  |
| --- | --- | --- | --- |
| **Ред. број** | **Производни засад воћака** | **Минимални број посађених садница по хектару** | **Максимални број посађених садница по хектару** |
| **1.** | **Јабука на вегетативној подлози** | **1 600** | **4 500** |
| **2.** | **Јабука на генеративној подлози** |  **400** | **1.000** |
| **3.** | **Крушка на вегетативној подлози без посредника** | **1 250** | **4 500** |
| **4.** | **Крушка на вегетативној подлози са посредником** | **1 250** | **4 500** |
| **5.** | **Крушка на генеративној подлози** |  **800** | **1 600** |
| **6.** | **Шљива на вегетативној подлози** | **1 200** | **2 500** |
| **7.** | **Шљива на генеративној подлози** |  **400** | **1 500** |